ທາງການລາວ ຈະຂຶ້ນທະບຽນ ບໍລິສັດມະຫາຊົນ ໃນຕະຫຼາດ ຫລັກຊັບ ໃຫ້ໄດ້ 35 ບໍລິສັດ ພາຍໃນປີ 2020
ປັດຈຸບັນມີ 5 ບໍລິສັດທີ່ຈົດທະບຽນເປັນທີ່ຮຽບຮ້ອຍແລ້ວ ລວມມີ ບໍລິສັດ EDL-GEN, BCEL, Lao World, Petroleum Trading Lao ແລະ ສຸວັນນີ ໂຮມເຊັນເຕີຣ໌.
ທາງການລາວວາງເປົ້າໝາຍ ຈະຂຶ້ນທະບຽນບໍລິສັດມະຫາຊົນ ໃນຕະຫຼາດຫລັກຊັບເພີ້ມຂຶ້ນອີກ ໃຫ້ໄດ້ 35 ບໍລິສັດ ພາຍໃນປີ 2020 ດ້ວຍຫວັງວ່າ ຈະສາມາດດຶງດູດເງິນທຶນ ຈາກຕ່າງປະເທດ ໄດ້ຫລາຍຂຶ້ນ ທ່ານວັນຄຳ ວໍລະວົງ ຫົວໜ້າຫ້ອງການ ຄະນະກຳມະການຄຸ້ມຄອງ ຕະຫຼາດຫລັກຊັບ ແຫ່ງຊາດລາວ ໃຫ້ການຢືນຢັນວ່າ ຄະນະກຳມະການຄຸ້ມຄອງຕະຫຼາດຫລັກຊັບ ແຫ່ງ ຊາດລາວ ໄດ້ວາງເປົ້າໝາຍທີ່ຈະຂຶ້ນທະບຽນ ບໍລິສັດມະຫາຊົນ ໃນຕະຫຼາດຫລັກຊັບ ເພີ້ມຂຶ້ນໃຫ້ເປັນ 35 ບໍລິສັດພາຍໃນປີ 2020 ໂດຍມີເປົ້າໝາຍ ທີ່ຈະດຶງດູດເອົາເງິນທຶນ ຈາກຕ່າງປະເທດເຂົ້າມາໃນລາວ ໃຫ້ໄດ້ຫຼາຍຂຶ້ນຢ່າງຕໍ່ເນື່ອງ ໂດຍການຢືນຢັນດັ່ງກ່າວນີ້ ຂອງທ່ານວັນຄຳ ໄດ້ມີຂຶ້ນພາຍຫຼັງ ຈາກ ບໍລິສັດຜະລິດໄຟຟ້າລາວມະຫາຊົນ (EDL-GEN) ໄດ້ ປະສົບຜົນສຳເລັດໃນການອອກຮຸ້ນກູ້ເພື່ອລະດົມເງິນທຶນຈາກ ຕະຫຼາດທຶນຂອງປະເທດໄທ ທີ່ປາກົດວ່າ ມີນັກລົງທຶນໃນໄທ ໄດ້ພາກັນຈອງຊື້ຮຸ້ນກູ້ຂອງບໍລິສັດ EDL-GEN ຄິດເປັນມູນ ຄ່າລວມກວ່າ 12,490 ລ້ານບາດ ໂດຍເກີນເປົ້າໝາຍ ທີ່ EDL-GEN ໄດ້ວາງເອົາໄວ້ ກວ່າ 2 ເທົ່າ ແລະຜ່ານມາ EDL- GEN ກໍໄດ້ສຳເລັດການອອກຮຸ້ນກູ້ດັ່ງກ່າວ ແລະໄດ້ສົ່ງມອບ ໃຫ້ກັບບັນດານັກລົງທຶນ ໃນໄທໄປຢ່າງຄົບຖ້ວນໃນມູນຄ່າ ລວມ 6,500 ລ້ານບາດແລ້ວ ກະຊວງການເງິນລາວ ໄດ້ອະນຸມັດແຜນການລະດົມເງິນທຶນ ຂອງບໍລິສັດ EDL-GEN ຢ່າງເປັນທາງການເມື່ອຕົ້ນປີ 2014 ຊຶ່ງເຮັດໃຫ້ບໍລິສັດ EDL-GEN ໄດ້ຮັບການອະນຸມັດ ແລະສະໜັບສະໜູນຈາກສຳນັກງານຄະນະກຳມະການຄຸ້ມຄອງຫລັກຊັບແຫ່ງຊາດລາວ ແລະສຳນັກງານບໍລິຫານໜີ້ສາທາລະນະແຫ່ງປະເທດໄທ ອັນເປັນຜົນເຮັດໃຫ້ບໍລິສັດ EDL-GEN ສາມາດອອກຮຸ້ນກູ້ ເພື່ອລະດົມເງິນທຶນໃນຕະຫຼາດທຶນໄທໄດ້ ຢ່າງຖືກຕ້ອງ ຕາມກົດໝາຍດັ່ງກ່າວ ໂດຍພາຍໃຕ້ແຜນການດັ່ງກ່າວນີ້ EDL-GEN ໄດ້ວາງເປົ້າໝາຍທີ່ຈະລະດົມເງິນທຶນ ໃຫ້ໄດ້ ໃນມູນຄ່າລວມບໍ່ນ້ອຍກວ່າ 1,000 ລ້ານໂດລາ ເພື່ອຈະໄດ້ນຳມາໃຊ້ ໃນໂຄງ ການພັດທະນາ ແຫລ່ງພະລັງງານໄຟຟ້າ ໃນລາວ ທີ່ຢູ່ໃນການຄຸ້ມຄອງຂອງ EDL- GEN ໃຫ້ເພີ້ມຂຶ້ນຈາກ 881 ເມກາວັດ ໃນປັດຈຸບັນ ເປັນບໍ່ນ້ອຍກວ່າ 2,272 ເມກາວັດ ພາຍໃນປີ 2020 ນອກຈາກການລະດົມເງິນທຶນໃນມູນຄ່າ 6,500 ລ້ານບາດ ຫຼືປະມານ 200 ລ້ານໂດລາ ຈາກຕະຫຼາດຫລັກຊັບຂອງໄທດັ່ງກ່າວແລ້ວ ບໍລິສັດ EDL-GEN ຍັງໄດ້ວາງເປົ້າໝາຍ ທີ່ຈະລະດົມເງິນທຶນ ຈາກຕະຫຼາດເງິນທຶນ ໃນມາເລເຊຍ ແລະສິງກະໂປ ອີກດ້ວຍ ໂດຍ ໃນປັດຈຸບັນນີ້ ກຳລັງຢູ່ໃນຂັ້ນຕອນການພິຈາລະນາ ຂອງຄະນະກຳມະການບໍລິຫານໜີ້ ສິນສາທາລະນະແຫ່ງຊາດຂອງທັງ 2 ປະເທດດັ່ງກ່າວ ແລະກໍຄາດໝາຍວ່າ ຈະໄດ້ຮັບ ການອະນຸມັດໃນມໍ່ໆນີ້ ໂດຍຫລັງຈາກນັ້ນ EDL-GEN ກໍຈະສາມາດສະເໜີຂາຍພັນ ທະບັດ ໃນຮຕະຫຼາດຫລັກຊັບ ຂອງມາເລເຊຍ ແລະສິງກະໂປ ເພື່ອໃຫ້ໄດ້ເງິນທຶນຄົບ 1,000 ລ້ານໂດລາ ຕໍ່ໄປ ປັດຈຸບັນມີ 5 ບໍລິສັດທີ່ຈົດທະບຽນ ໃນຕະຫຼາດຫລັກຊັບແຫ່ງຊາດລາວ ໂດຍນອກຈາກ EDL-GEN ແລ້ວ ກໍມີທະນາຄານການຄ້າຕ່າງປະເທດ ມະຫາຊົນ (BCEL), ບໍລິສັດ Lao World ມະຫາຊົນ ແລະ ບໍລິສັດ Petroleum Trading Lao ມະຫາຊົນ ໂດຍຮຸ້ນ ມີລາຄາຊື້-ຂາຍ ສະເລ່ຍ 5,900 ກີບ, 5,100 ກີບ, 7,300 ກີບ ແລະ 2,950 ກີບ ຕໍ່ຮຸ້ນ ຕາມລຳດັບ ສ່ວນບໍລິສັດທີ 5 ຄືບໍລິສັດສຸວັນນີ ໂຮມເຊັນເຕີຣ໌ ມະຫາຊົນ ຊຶ່ງໄດ້ເລີ້ມການ ຊື້-ຂາຍຫຸ້ນຄັ້ງທຳອິດ ເມື່ອວັນທີ 11 ທັນວາ 2015 ທີ່ລາຄາສະເລ່ຍ 3,250 ກີບຕໍ່ຮຸ້ນ ໂດຍຕະຫຼາດຫລັກຊັບແຫ່ງຊາດລາວ ຈະອະນຸມັດໃຫ້ບໍລິສັດມະຫາຊົນ ໃດໜຶ່ງ ສາມາດ ຈະຂຶ້ນທະບຽນໄດ້ຫຼືບໍ່ນັ້ນ ກໍມີເງື່ອນໄຂວ່າ ບໍລິສັດມະຫາຊົນທີ່ຈະຂຶ້ນທະບຽນນັ້ນ ຈະຕ້ອງ ມີການພັດທະນາລະບົບບັນຊີ ແລະມີລະບົບການບໍລິຫານງານ ທີ່ໄດ້ມາດຕະຖານສາກົນ ດັ່ງທີ່ທ່ານສົມສະຫວາດ ເລັ່ງສະຫວັດ ຮອງນາຍົກລັດຖະມົນຕີ ຜູ້ຊີ້ນຳຂົງເຂດເສດຖະກິດ ການຜະລິດ ແລະຈະລາຈອນ ໄດ້ໃຫ້ການຊີ້ແຈງວ່າ: ໂດຍຄະນະກຳມະການຄຸ້ມຄອງ ຕະຫຼາດຫລັກຊັບແຫ່ງຊາດລາວ ໄດ້ດຳເນີນການສຳ ຫລວດ ບໍລິສັດຢູ່ໃນລາວ ຈຳນວນ 1,087 ລາຍ ຊຶ່ງພົບວ່າ ມີຢູ່ 38 ບໍລິສັດທີ່ມີເງື່ອນໄຂ ຫາກແຕ່ກໍປາກົດວ່າ ມີຢູ່ 20 ບໍລິສັດທີ່ໄດ້ສະແດງຄວາມຈຳນົງ ທີ່ຈະຂໍຂຶ້ນທະບຽນ ໃນ ຕະຫຼາດຫລັກຊັບແຫ່ງຊາດລາວ ໃນລະຍະຕໍ່ໄປ